JY LEES NOU Weelde-4x4 van die jaar
Kyk hier watter voertuig wen in WegRy se Weelde-4x4 van die jaar-kategorie.
Dis nie aldag dat WegRy met die Suid-Afrikaanse Motorskrywersgilde saamstem oor ’n motor van die jaar nie. Want met die soort mark waarvoor hulle kyk, het die gilde die afgelope drie jaar ’n Porsche gekies. En voor dit ’n Hyundai Elantra!
Maar vanjaar het hulle die Volvo XC90 sportnutsvoertuig as hulle Motor van die Jaar vir 2016 aangewys, nes ons dit ons Weelde-4x4 van die Jaar aangewys het. En nadat ons vroeër vanjaar die nuwe hibriede model, die XC90 T8 Twin Engine gery het, is ons dit eens dat hierdie voertuig ook ’n pryswenner moet wees.
Die T8 Twin Engine is van meets af rondom sy aandryfstelsel ontwerp. Hy het twee enjins – ’n 2 liter-petrolenjin en ’n elektriese motor. Die petrolenjin dryf die voorwiele aan met ’n fris 235kW en 400Nm, terwyl die elektriese motor die agterwiele aanpor met 65kW en 200Nm. Dit gee ’n allemintige kombinasie van 300kW en 640Nm wringkrag – meer as ’n Land Cruiser 200 4,5-liter V8!
Met individuele enjins voor en agter is daar geen dryfas van voor na agter nie. Dus sit die batterye in die middel onder die romp, eerder as agter onder die kattebak. En met geen bonkige batterye daar onder die vloer nie, het die T8 plek vir ’n derde ry sitplekke. Dis dan toevallig ook die eerste hibriede sewesitplek-nutsvoertuig ter wêreld.
Die T8 is weliswaar ’n weeldewa en nie ’n hardebaard veldryer soos ’n Cruiser nie, maar hy het ’n veldrymodus wat beide enjins gelyktydig aktiveer vir aandrywing na al vier wiele, sowel as afdraandremming en ’n beperkte-gly-ewenaar agter. Daar is ook opsionele lugvering waarmee jy die reeds goeie grondvryhoogte van 238mm met nog 40mm lig.
Nes sy voorgangers het die T8 Twin Engine amper meer tegnologie as ’n militêre hommeltuig. Wel, dalk inderdaad meer, want die Volvo kan homself tot op 130km/h bestuur. Solank hy ’n voertuig het om te volg (soos in die verkeer of op die snelweg) kan die voertuig met ’n kombinasie van aan boord-radar en –kameras versnel, rem en draai.
En sy brandstofverbruik maak selfs Prius-eienaars jaloers. Volvo meen jy kan so min as 2,1 liter/100km verbruik as jy hom reg bestuur. Ek het oor ’n paar hoofweë en erge stadsverkeer 3,5 liter/100km gekry. Byna te goed om te glo vir ’n voertuig wat 0-100 km/h in 5,6 sekondes kan klap.